Toetsbeampte vas oor 'bedrog' met rybewyse | Maroela Media
Bredasdorp se lisensietoetssentrum en voertuigtoetsstasie. Foto: Verskaf
Die hooftoetsbeampte van Bredasdorp se lisensietoetssentrum en voertuigtoetsstasie in die Wes-Kaap is vanoggend deur 'n ondersoekspan van die nasionale departement van vervoer en polisiebeamptes van die dorp in hegtenis geneem.
Maroela Media verneem dat bewyse teen die beampte, wat sowat twintig jaar diens het, bekom is toe twee van die "suksesvolle" aansoekers, aan wie hy lisensies uitgereik het, ondervra is.
Volgens die verkeersafdeling se rekords het albei hulle bestuurderslisensies ontvang ná hulle met voertuie van bestuurskole in die omgewing vir die toets opgedaag het.
By nadere ondersoek is egter vasgestel dat die betrokke voertuie nie op die bepaalde datums wat hulle glo getoets is aan die aansoekers verhuur is nie. Die inligting op die stelsel was dus vals; hulle is nooit getoets voor hulle bestuurderslisensies uitgereik is nie.
Een was in besit van 'n ekstra-swaarvoertuiglisensie en die ander een het 'n swaarvoertuiglisensie gehad. Daar is na bewering vir elke lisensie R1 000 aan 'n tussenganger betaal wat met die verkeersbeampte saamgewerk het.
Groot bedrae is na bewering ook vir padvaardigheidsertifikate en leerlinglisensies betaal en dit word nou verder ondersoek.
'n Lid van die ondersoekspan wat tydens die arrestasie teenwoordig was, het aan Maroela Media gesê die saak is ook aan die spesiale ondersoekeenheid (SOE) in Kaapstad oorhandig.
Die verdagte is die afgelope twee jaar in 'n bestuursposisie by die toetssentrum en daar word vermoed dat hy van toe af lisensies sonder bestuurstoetse uitgereik het.
Die Bredasdorp-toetssentrum het egter in die tyd nie 'n toename in aansoekers getoon nie. Normale volumes is hanteer en die beweerde bedrog het dus baie subtiel plaasgevind.
Die verdagte verskyn later die week in die plaaslike hof.
Na 20jr sonder werk kan jy glo hy is 60jaar oud..EISH
R2000 KRY VIR JOU N WETTIGE LISENSIE IN VEREENIGING
Dink vir 'n slag
Dink die spul korruptes (en die wat vir hulle geld in die hand stop) glad nie daaraan dat hierdie mense verkeerdelik lisensies kry om willens en wetens op ons paaie te bestuur – waar hulle self, hulle eie familie en geliefdes ook moet beweeg?! Geen genade vir die spul.
Hulle leer ook nie uit die ander se foute dat jy uitgevang gaan word nie. Nou is hy sy 20 jaar pensioen ook kwyt.
Kla hom sommer aan vir poging tot moord, of iets soortgelyk. Hy plaas mense met dodelike wapens op die pad. Gaan na vir wie hy "gehelp" het, en kyk of hulle oortree het op die pad, en kla hom sommer dan vir daardie oortredings ook aan. Plus vat sy pensioen af, en laat hom daarna in 'n lykshuis sonder betaling werk. O, ja, en vat sy lisensie ook af.